F. Šebej, poslanec: (2002-03-14):
Ako viete, poslanecký návrh zákona o elektronickom podpise (tlač 984) bol zaradený pôvodne na 51. schôdzu Národnej rady a po prerokovaní v prvom čítaní bol schválený do druhého čítania. Na základe pripomienok viacerých poslancov, ale aj odboru legislatívy a aproximácie práva Kancelárie Národnej rady a nakoniec aj na základe mienky samotných autorov zákona sme sa my predkladatelia, ale aj plénum Národnej rady rozhodli vrátiť zákon predkladateľovi na dopracovanie. V procese dopracovania bol text návrhu zákona prepracovaný vzhľadom na predložené pripomienky takto: Stanovisko z výborov Národnej rady a Kancelárie Národnej rady Slovenskej republiky, odbor legislatívy a aproximácie práva, v zmysle ktorých sa požaduje prepracovanie návrhu podľa platných legislatívnych pravidiel tvorby schválenými uzneseniami Národnej rady z 18. 12. 1996 č. 519. Návrh zákona, text zákona bol na základe týchto pripomienok legislatívne upravený a prepracovaný. Do jeho obsahu boli zakomponované viaceré formálne úpravy v zmysle platných legislatívnych pravidiel tvorby zákonov pri zachovaní technickej podstaty zákona. Chcem podotknúť, že na tom prepracovaní zákona sa podieľali v spolupráci s pôvodnými autormi zákona aj tentoraz legislatívni odborníci z Ministerstva hospodárstva Slovenskej republiky, ktorí boli pôvodne spoluautormi vládneho návrhu zákona. Z nich by som zvlášť chcel poďakovať už v tomto úvodnom slove pánu Dr. Orsárymu, ale aj pracovníkom z Ministerstva vnútra Slovenskej republiky a zo samotnej Národnej rady z nášho legislatívneho odboru. Všetkým patrí naozaj vďaka, lebo toto je mimoriadne zložitý a náročný text zákona. Bola tam zapracovaná aj napríklad pripomienka pána poslanca Brňáka z ústavnoprávneho výboru, ktorý upozornil na nesprávne použitie pojmu právny úkon. Pripomienka je v tomto texte už rešpektovaná. Boli posúdené aj ďalšie odborné pripomienky. Počas prepracovania návrhu zákona o elektronickom podpise bol text doplnený aj o niektoré vecné náležitosti, ktoré sa stali v tejto podobe aktuálnymi. Napríklad medzi predložením toho pôvodného textu zákona a dneškom vznikol na základe zákona č. 241/2001 Národný bezpečnostný úrad, ktorý vtedy ešte neexistoval. Vznikol nový obsah kompetenčného zákona. To boli všetko veci, ktoré neboli známe v čase predkladania toho textu a ktoré sú zohľadnené, samozrejme, v tomto texte. Iste viete, že najvyššia autorita pre elektronické podpisy bude sekciou Národného bezpečnostného úradu. Boli tam tiež zakomponované praktické poznatky, ktoré boli poskytnuté kompetentnými odborníkmi na oblasť elektronického podpisu z tých krajín, kde už zákon o elektronickom podpise bol prijatý pred nejakým časom a sú isté skúsenosti s nedostatkami miestnych zákonov a s tým, ako fungujú. Najmä teda sme do zákona zapracovali skúsenosti, ktoré majú s používaním tohto zákona v Českej republike, v Rakúsku a Nemecku. Medzitým ešte, samozrejme, prerokovali zákon výbory a vyjadrila sa k tomu prepracovanému textu zákona aj Legislatívna rada vlády. Relevantné pripomienky Legislatívnej rady vlády si čiastočne osvojil aj ústavnoprávny výbor. Zapracoval ich do pozmeňujúcich návrhov a samotný ústavnoprávny výbor mal veľmi užitočné pozmeňujúce návrhy, ktoré všetky máte obsiahnuté v správe gestorského výboru. Len vám chcem ešte oznámiť, že v týchto materiáloch nie je, alebo neviem o tom, že by to bolo rozdané v laviciach, že zákon schválila s tými vymenovanými pripomienkami, ktoré už sú zapracované, aj Legislatívna rada vlády, aj vláda samotná. A zvyšné pripomienky, ktoré ešte zlepšujú v konečnej fáze na základe pripomienok vládnych legislatívcov vládu zákona, predloží po dohode v rozprave spravodajca pán kolega Palacka. Prosil by som ctenú snemovňu o podporu tohto zákona a ďakujem za pozornosť. M. Andel, podpredseda NR SR: Ďakujem, pán poslanec, za uvedenie návrhu zákona. Nech sa páči, zaujmite miesto určené pre navrhovateľa. Teraz dávam slovo spoločnému spravodajcovi z výboru pre hospodárstvo, privatizáciu a podnikanie poslancovi Gabrielovi Palackovi a prosím ho, aby informoval Národnú radu Slovenskej republiky o výsledku rokovania výborov o tomto návrhu zákona a aby zdôvodnil návrh a stanovisko gestorského výboru. G. Palacka, poslanec: Ďakujem. Vážený pán predsedajúci, kolegyne, kolegovia, dovoľte mi, aby som uviedol spoločnú správu výborov Národnej rady o prerokovaní návrhu skupiny poslancov na vydanie zákona o elektronickom podpise. Túto správu ste dostali ako tlač 984-Ia a schválil ju gestorský výbor, ktorý bol určený predsedom Národnej rady. Gestorský výbor je výbor pre hospodárstvo, privatizáciu a podnikanie. Všetky určené výbory prerokovali tento návrh zákona v druhom čítaní v určenej lehote a prijali k nemu príslušné pozmeňujúce návrhy, ktoré sú uvedené v spoločnej správe. Gestorský výbor tieto návrhy odporúča schváliť a odporúča, aby sme o ich hlasovali spolu, o všetkých bodoch 1 až 9 v spoločnej správe. Zároveň ma poveril, aby som túto správu uviedol a takisto aby som potom odporúčal prerokovať zákon v treťom čítaní. Ďakujem za pozornosť. M. Andel, podpredseda NR SR: Ďakujem, pán kolega. Dámy a páni, otváram rozpravu o tomto bode nášho rokovania. Keďže som do rozpravy nedostal písomne žiadnu prihlášku, pýtam sa, kto sa hlási ústne. Pán poslanec Palacka. Ďalej nikto. Uzatváram možnosť prihlásiť sa do rozpravy ústne. Pán kolega, nech sa páči, máte slovo. G. Palacka, poslanec: Ďakujem, pán predsedajúci. Dovoľte mi, aby som v rozprave predložil spolu päť pozmeňujúcich návrhov k tomuto návrhu zákona. 1. V názve zákona je potrebné uviesť rok 2002, pretože, ako bolo povedané, zákon bol predložený ešte v roku 2001 a treba to aktualizovať. 2. V § 1 ods. 1 sa v oboch prípadoch vypúšťajú slová „v rámci elektronického podpisu“. Ide o zbytočný text, ktorý nemá normatívnu povahu, a preto v zákone je nadbytočný. 3. V § 23 sa za slovo „predpis“ zaraďuje odkaz 7. Tým sa upresní text tak, aby bolo zrejmé, že ochrana osobných údajov sa bude zabezpečovať v zmysle zákona č. 52/1998 Z. z. 4. V § 24 ods. 6 sa vypúšťajú slová „používaných na vyhotovovanie časových pečiatok“. Ide o duplicitný text v rámci toho istého odseku, a preto je zbytočný. 5. Z návrhu zákona sa vypúšťa čl. 2 a č. 3. Navrhovaná úprava čl. 2 je už zapracovaná v zákone č. 575/2001 Z. z. o organizačnej činnosti vlády a organizácii ústrednej štátnej správy. A doplnenie zákona č. 241/2001 Z. z. o ochrane utajovaných skutočností, ako to navrhuje čl. 3, nie je potrebné. To sú všetky pozmeňujúce návrhy. Mám samozrejme k dispozícii 15 podpisov, teda návrh navrhuje 15 poslancov, a preto spĺňa náležitosti rokovacieho poriadku. Prosím o podporu týchto pozmeňujúcich návrhov. Ďakujem, pán predsedajúci. M. Andel, podpredseda NR SR: Ďakujem. Dámy a páni, uzatváram rozpravu o tomto bode nášho rokovania. Keďže je všeobecný súhlas, prejdeme k ďalšiemu bodu nášho rokovania. Mali by sme pristúpiť k druhému čítaniu o návrhu poslancov Národnej rady Slovenskej republiky Kataríny Tóthovej a Dušana Jarjabka na vydanie zákona, ktorým sa mení a dopĺňa zákon č. 308/2001 Z. z. o vysielaní a retransmisii. Pán kolega, máte silnejší hlas ako ja a ja rozprávam cez mikrofón. To je asi z tej Petržalky, však, z ihriska? Ja by som prosil kolegov o miernu trpezlivosť, pretože skutočne teraz malo ísť hlasovanie, ale keďže sme sa všeobecným súhlasom dohodli, že hlasovať nemusíme, počkáme, kým kolegovia poslanci prídu predložiť svoj návrh zákona. Áno, dámy a páni, vyhlasujem 4-minútovú prestávku do 11.45 hodiny. (Krátka prestávka.) M. Andel, podpredseda NR SR: Dámy a páni, vyhlasujem obedňajšiu prestávku. Pokračovať v našom rokovaní budeme po obede o 14.00 hodine. (Prerušenie rokovania o 11.44 hodine.) (Pokračovanie rokovania o 14.04 hodine.) J. Migaš, predseda NR SR: Vážené pani poslankyne, vážení páni poslanci, otváram bod programu hodina otázok. Chcem pripomenúť, že v rokovaní o tomto bode programu budeme postupovať podľa príslušných ustanovení zákona o rokovacom poriadku. Zo všetkých písomných otázok poslancov podaných do stredy do 12.00 hodiny určení overovatelia schôdze vyžrebovali poradie otázok na odpovede, ktorým sa budeme riadiť. Vyžrebované poradie otázok bolo oznámené na tabuli vyvesenej pred rokovacou sálou. Pripomínam, že na otázky poslancov, ktorí sú neprítomní v rokovacej sále, sa neodpovedá. Pani poslankyne, páni poslanci, predseda vlády Slovenskej republiky pán Mikuláš Dzurinda sa z rokovania o tomto bode programu ospravedlnil. Svojím zastupovaním poveril podpredsedu vlády pána Ivana Mikloša, ktorého prosím, aby oznámil, ktorých členov vlády určil, že budú odpovedať na otázky za neprítomných členov vlády, prípadne, že bude za nich odpovedať sám. Nech sa páči, pán podpredseda vlády.